Selvom Hobro IK ligger på sidstepladsen i Superligaen, er der alligevel noget at glæde sig over for Hobro IK A/S, som er selskabet bag klubben. På en generalforsamling onsdag aften blev årsresultatet for perioden juli 2017 til juni 2018 nemlig afsløret, og det viste det største overskud i klubbens historie – et resultat på 1,7 millioner kroner efter skat. I alt var nettoomsætningen på 32,6 millioner kroner. Et resultat, der luner for bestyrelsesformand Lars Kühnel. - Det er enormt positivt, at vi kan præsentere så positivt et regnskab med klubbens største nettooverskud nogensinde, og det er især imponerende, da vi har investeret meget i både spillertruppen samt holdet bag holdet, siger Lars Kühnel. Han vurderer, at Hobro IK i øjeblikket har det 17.-18. største spillerbudget i Danmark, og i fremtiden satser bestyrelsesformanden på, at spillerbudgettet vil blive det 10. største. - Det er en forudsætning for, at vi over tid kan fastholde vores status som Superliga-klub. Det er uden tvivl et ambitiøst mål, da vi så skal konkurrere med klubber, der har hjemme i langt større byer end Hobro, men det er nødvendigt, siger formanden. Ved generalforsamlingen blev Thomas Bjerre valgt ind i bestyrelsen, mens René Greve trådte ud.

Opsummering:
Hobro IK kunne tirsdag præsentere klubbens største overskud nogensinde.